ตลท.สั่ง ADAM-PAE-RICH ปรับปรุงฐานะการเงิน ขู่เพิกถอนหากไม่เร่งแก้ไขตามกำหนด
ตลท.สั่ง ADAM-PAE-RICH ปรับปรุงฐานะการเงิน ขู่เพิกถอนหากไม่เร่งดำเนินการตามกำหนด
9 มี.ค. 2561

ตลาดหลักทรัพย์แห่งประเทศไทย (ตลท.) ระบุว่า ปัจจุบันบริษัท อาดามัส อินคอร์ปอเรชั่น  จำกัด (มหาชน) หรือ ADAM ยังไม่สามารถดำเนินการให้มีคุณสมบัติเพื่อกลับมาซื้อขายได้ ส่วนบริษัท พีเออี (ประเทศไทย) จำกัด (มหาชน) หรือ PAE และ บริษัท ริช เอเชีย คอร์ปอเรชั่น จำกัด (มหาชน) หรือ RICH ยังไม่สามารถแก้ไขเหตุอาจถูกเพิกถอนได้จึงเข้าข่ายที่ตลาดหลักทรัพย์ฯ จะประกาศชื่อบริษัทให้ต้องปรับปรุงฐานะการเงินและการดำเนินงาน โดยให้มีผลตั้งแต่วันที่ 9 มีนาคม 2561 เป็นต้นไป ดังนี้
1. RICH เป็นบริษัทที่ต้องปรับปรุงฐานะการเงินและการดำเนินงานระยะที่ 2 (NC ระยะที่ 2)
2. ADAM และ PAE เป็นบริษัทที่ต้องปรับปรุงฐานะการเงินและการดำเนินงานระยะที่ 3 (NC ระยะที่ 3)
ทั้งนี้ ADAM, PAE และ RICH ต้องดำเนินการให้เป็นไปตามเกณฑ์ที่กำหนดข้างต้น
อนึ่ง ตลาดหลักทรัพย์แห่งประเทศไทยได้กำหนดแนวทางดำเนินการต่อบริษัทจดทะเบียนที่มีการดำเนินงานหรือฐานะการเงินที่เข้าข่ายอาจถูกเพิกถอน โดยให้ระยะเวลาฟื้นฟูกิจการแบ่งเป็น 2 ช่วง คือ 1) ช่วงดำเนินการให้เหตุเพิกถอนหมดไป มีระยะเวลา 3 ปี โดยจะประกาศรายชื่อทุก 1 ปี และ 2) ช่วงดำเนินการให้มีคุณสมบัติเพื่อกลับมาซื้อขาย มีระยะเวลา 2 ปี หากบริษัทจดทะเบียนสามารถดำเนินการให้เหตุเพิกถอนหมดไปแล้ว
ทั้งนี้หากบริษัทจดทะเบียนไม่สามารถดำเนินการให้เหตุเพิกถอนหมดไปหรือมีคุณสมบัติเพื่อกลับมาซื้อขายได้ภายในระยะเวลาที่กำหนด ตลาดหลักทรัพย์ฯจะพิจารณาเพิกถอนหลักทรัพย์ต่อไป